MindsEye

**MindsEye** on lähitulevaisuuteen sijoittuva toimintaseikkailupeli, jonka kehitti Build a Rocket Boy ja julkaisi IO Interactive. Peli julkaistiin PlayStation 5:lle, Microsoft Windowsille ja Xbox Series X/S:lle 10. kesäkuuta 2025.

Pelin on tarkoitus olla osa saman kehittäjän massiivista monen pelaajan verkkopeliä ja pelialustaa, *[[Everywhere]]ä*, jossa on tarkoitus olla integroitu pelinluontijärjestelmä.

## Lähtökohta
Pelissä pelaaja on entinen sotilas Jacob Diaz (Alex Hernandez), jolla on salaperäinen hermoimplantti nimeltä MindsEye. Muistinsa menettämisestä ja takaumista kärsivä pelaaja suuntaa kohti kuvitteellista aavikkometropoli Redrockia, jossa hän pyrkii selvittämään implantin taustalla olevat salaisuudet.

## Kehitys
Vuonna 2016 entiset Rockstar Gamesin työntekijät Leslie Benzies, Matthew Smith ja Colin Entwistle perustivat oman peliyhtiönsä Royal Circus Gamesin, joka vaihtoi myöhemmin nimensä Build a Rocket Boyksi. He alkoivat kehittää *Everywherea*, massiivista monen pelaajan verkkopeliä ja metaversumi-pelialustaa, jonka tarkoitus oli jäljitellä menestyksekkäitä *[[Grand Theft Auto Online]]a* ja *[[Roblox]]ia*. *Robloxin* tavoin *Everywheren* oli myös tarkoitus toimia integroituna pelinluontijärjestelmänä. *Everywhere* sai trailerien ja pelaajien testauksen myötä vaisun vastaanoton, minkä takia kehittäjät päättivät luoda pelin, joka osoittaisi alustan todellisen potentiaalin. Tästä pelistä syntyi *MindsEye*, jonka kehitys alkoi vuonna 2023.

*MindsEye* oli tarkoitus julkaista erillisinä episodeina, jotka olisivat saatavilla vain *Everywhere*-alustalla. Peliä kuvailtiin laajuudeltaan "erikoislaatuisen kunnianhimoiseksi". Lopulta Build a Rocket Boy päätti peruuttaa *Everywheren* kehityksen keskittyäkseen kunnolla *MindsEyeen*, ja pelin konsepti typistettiin "tarinalliseksi toimintaseikkailutrilleriksi", joka sijoittui osoittain avoimeen maailmaan.

## Julkaisu
Pelin ennakkotilaukset alkoivat 31. maaliskuuta 2025 ja se julkaistiin 10. kesäkuuta. Ennen julkaisua Build a Rocket Boyn johtohenkilöstöä lähti pois tuntemattomasta syystä, mikä herätti huolta ja kummastusta.  Build a Rocket Boyn johtajiin kuuluva Mark Gerhard väitti kielteisten arvioiden olevan osa organisoitua boikottikampanjaa, jonka pääsyyllisenä hän piti Rockstar Gamesia. Julkaisija IO Interactiven toimitusjohtaja Hakan Abrak kielsi nämä syytökset perusteettomina.

10. lokakuuta 2025 yhtiön työntekijät julkaisivat ammattiliittonsa kautta avoimen kirjeen, jossa syytettiin yhtiön johtoa työntekijöiden vähättelystä ja huonosta kohtelusta. 

17. maaliskuuta 2026 IO Interactive ja Build a Rocket Boy ilmoittivat yhteistyönsä päättämisestä. Tämän myötä *MindsEyen* julkaisuoikeudet siirtyvät Build a Rocket Boylle. Io Interactiven *Hitman*-peliin oli suunniteltu yhteistapahtumaa *MindsEyen* kanssa, mutta se peruuntuu päätöksen myötä.

## Vastaanotto
Julkaisupäivänä ei nähty vielä arvosteluja, koska julkaisija epäsi arvostelukappaleiden jakamisen ennakkoon arvostelijoille, tyytyen antamaan ne somevaikuttajille. Peli paljastuikin julkaisupäivänä bugiseksi ja sisällöllisesti köyhäksi, saaden lopulta arvostelijoilta vuoden matalimmat arvosanat.
## Viitteet

## Aiheesta muualla
* MindsEyen virallinen kotisivu
*